b'\n_START_ARTICLE_\n\xc3\x85rslev-dyssen\n_START_PARAGRAPH_\n\xc3\x85rslev-dyssen er en stendysse p\xc3\xa5 gr\xc3\xa6nsen mellem Brabrand Sogn og S\xc3\xb8nder \xc3\x85rslev Sogn, ca. en kilometer \xc3\xb8st for S\xc3\xb8nder Aarslev Kirke, p\xc3\xa5 nordsiden af Silkeborgvej. En trappe f\xc3\xb8rer fra Silkeborgvej op til et lille indhegnet omr\xc3\xa5de \xe2\x80\x93 12x8,5 meter \xe2\x80\x93 omkring dyssen, der ligger ganske t\xc3\xa6t p\xc3\xa5 private bebyggelser. Stendyssen stammer fra ca. 3500 f.Kr., dvs. fra tragtb\xc3\xa6gerkulturen. Dyssekammeret blev frivilligt fredlyst 27. juli 1870._NEWLINE_Dyssekammeret, der er det, som st\xc3\xa5r tilbage i dag, har oprindelig v\xc3\xa6ret omsluttet af en gravh\xc3\xb8j, s\xc3\xa5 kun toppen af d\xc3\xa6kstenen (2,6 meter lang, 1,75 meter bred) over gravkammeret og \xc3\xa5bningen via kammergangen mod syd har v\xc3\xa6ret synlig. Fra kammergangen er kun en enkelt b\xc3\xa6resten bevaret og fra selve gravkammeret mangler mod nord en af de oprindelige fem b\xc3\xa6resten. Der kendes ikke til fund fra dyssen._NEWLINE_\xc3\x85rslev-dyssen er ikke den eneste stendysse, man har kendskab til, fra omr\xc3\xa5det. Ca. 700 meter l\xc3\xa6ngere mod \xc3\xb8st \xe2\x80\x93 hvor autofirmaet Dysseh\xc3\xb8j i dag har til huse \xe2\x80\x93 l\xc3\xa5 der indtil ca. 1880 en lignende dysse, og overfor \xc3\x85rslev-dyssen l\xc3\xa5 der en lidt yngre stenkiste, som blev udgravet 1822 af oberst Julius H\xc3\xb8egh-Guldberg (1779-1861) og nu, bortset fra en svag forh\xc3\xb8jning, helt er forsvundet._NEWLINE_P\xc3\xa5 det tidspunkt, hvor \xc3\x85rslev-dyssen blev anlagt, var omr\xc3\xa5det, hvor Brabrand S\xc3\xb8 og \xc3\x85rslev Engs\xc3\xb8 i dag ligger, en lavvandet fjordarm fra Kattegat.'